Моравички епитафи: Мочиоци
Моравички епитафи: Мочиоци су преписи текстова уклесаних на крајпуташима и кенотафима у селу Мочиоци (Општина Ивањица).

Споменик Обраду Пушкарици (†1864) (Пресека, изнад пута)
 Стои путниче
 умољено погледаи
 гди овде почива
 Раб Божи
 ОБРАД ПУШКАРИЦА
 а бивши воиник
 при Указу Александра Карађорђевића
 посто четовођа.
 Он поживи 35. г.
 а погибе од непријатеља
 у свом дућану ваљалици
 на Андри св. дан вече
 1. декембра 1864. г.

Споменик Миљку (†1914) и Војину (†1913) Мунитлаку (Мунитлаци)
 Спомен
 МИЉКУ МУНИТЛАКУ
 из Мочиоца
 војник треће чете првог батаљона
 четвртог пука друга позив.
 Погинуо у новембру 1914. године.
 ВОЈИН МУНИТЛАК
 из Мочиоца
 војник четврте чете првог батаљона
 четвртог пука
 који је у својој 23-ћој години погинуо
 у борби са Бугарима на Овчијем Пољу
 27. јуна 1913. године.
 Слава им.
 Овај спомен подижу им синовци и браћа
 Петар, Јован, Љубе и Добросав
 из Мочиоца.

Крајпуташ Живојину Драшковићу (†1916) (Поред пута Катићи-Мочиоци-Јасеново)
 Спомен
 ЖИВОЈИНА ДРАШКОВИЋА
 из Мочиоца
 рођен 1886.
 а погибе као поднаредник
 II чете III Бат. II пука
 1916. г.
 бранећи своју отаџбину.
 Бог да му душу прости.
 Спомен подиже му син Мијодраг
 са мајком Сретином.

Споменик Раденку Борисављевићу (†1941) (Борисављевићи)
 Мој спомене чувај
 и покажи моје дворе
 на тебе ће речи да говоре.
 Судбина је моја таква клета
 што ме скиде са овога света,
 мене младог од 20. лета.
 Код спомена палите ми свећу
 јер ја Вама никад доћи нећу.
 РАДЕНКО БОРИСАВЉЕВИЋ
 из Мочиоца погибе у Ариљу
 3. 10. 1941.

Извор 
 Радивојевић Драгутин М, Камена казивања ратника: моравички крајпуташи, „Литопапир” Чачак, 1995.

Моравички епитафи